নির্বাচনের আগে দলের একাধিক প্রার্থী নারদ কাণ্ডে গায়ে লাগা অভিযোগের কালিমা ঝেড়ে ফেলতে ব্যস্ত। আর সেখানে তৃণমূলের বর্ষীয়ান এক প্রার্থী বিন্দাস মেজাজে বক্সিং রিং থেকে নিজের প্রতিপক্ষকে ঝেড়ে ফেলছেন। 
নির্বাচনী প্রচারে বেরিয়ে অনেক প্রার্থী ভোটারদের চোখ টানতে চেষ্টার কসুর করেন না। রাসবিহারী কেন্দ্রের তৃণমূল প্রার্থী শোভনদেব চট্টোপাধ্যায়ের ক্ষেত্রে অবশ্য তা বলা যায় না। কৈশোর থেকে ভবানীপুর বক্সিং অ্যাসোসিয়েশনে বক্সিংয়ে হাতেখড়ি। এই বয়সে এসেও সেই ভালবাসা অটুট রয়েছে। নির্বাচনে প্রচারের ব্যস্ততার মধ্যেও তাই শুক্রবার সন্ধ্যায় প্রচারের ফাঁকে বক্সিং রিংয়ে নেমে পড়লেন শোভনদেব।

কোণঠাসা প্রতিপক্ষ। বক্সিং রিংয়ে শোভনদেব।
রীতিমতো গ্লাভস, শর্টস পড়ে বেশ কিছুক্ষণ চলল বক্সিং। এই বয়সে অসুবিধা হল না? শোভনদেববাবু বললেন, ‘একটু দমে ঘাটতি হচ্ছিল। তার উপরে সবে জ্বর থেকে উঠেছি।’
কিন্তু নির্বাচনে প্রতিপক্ষকে নক-আউট করতে পারবেন? বক্সার প্রার্থীর জবাবটা অবশ্য তৈরি ছিল। ‘বক্সিং বডি কন্ট্যাক্ট গেম। কিন্তু প্রতিপক্ষকে হারাতে ঠান্ডা মাথা আর উপস্থিত বুদ্ধি লাগে। বক্সিং রিংয়ের এই অভিজ্ঞতা জীবনের সবক্ষেত্রে কাজে লাগিয়ে আমি সফল হয়েছি’, বলেই ফের নির্বাচনী প্রচারে মন দিলেন শোভনদেববাবু।
আসলে কাকে নক-আউট করতে হবে, সেটাই এখনও জানেন না শোভনদেব চট্টোপাধ্যায়। প্রতিপক্ষ বা বিরোধীরা তো এই কেন্দ্রে এখনও প্রার্থী দিতেই পারেনি। ফলে, প্রথম রাউন্ডেই শোভনদেব ১-০ এগিয়ে রয়েছেন!